b'\n_START_ARTICLE_\nElektri\xc4\x8dna \xc5\xbearulja\n_START_PARAGRAPH_\nElektri\xc4\x8dna \xc5\xbearulja je jednostavan ure\xc4\x91aj za pretvaranje elektri\xc4\x8dne energije u svjetlost. Radi na principu zagrijavanja tanke volframove niti. Zbog visoke temperature zra\xc4\x8di posebice u infracrvenom podru\xc4\x8dju i dijelom vidljivo svjetlo. Elektri\xc4\x8dna \xc5\xbearulja se \xc4\x8desto koristi u ku\xc4\x87anstvima i osnova je za ve\xc4\x87inu prenosivih svjetiljki. Me\xc4\x91u glavne nedostatke spada uglavnom niska energetska u\xc4\x8dinkovitost._NEWLINE_Naziv elektri\xc4\x8dna \xc5\xbearulja odnosi se na rasvjetna tijela razli\xc4\x8ditih oblika i dimenzija koja sadr\xc5\xbeavaju tzv. \xc5\xbearnu nit unutar staklenog ku\xc4\x87i\xc5\xa1ta sa zrakopraznim prostorom. Protjecanjem elektri\xc4\x8dne struje, \xc5\xbearna nit se zagrije do visokog usijanja i zra\xc4\x8di energiju u obliku vidljive svjetlosti i toplinskog zra\xc4\x8denja. \xc5\xbdarna nit se mora nalaziti u zrakopraznom prostoru kako ne bi do\xc5\xa1lo do njezina izgaranja.\n_START_SECTION_\nPovijest\n_START_PARAGRAPH_\nPremda je na razvoju elekti\xc4\x8dne \xc5\xbearulje sa \xc5\xbearnom niti radilo vi\xc5\xa1e pojedinaca patentiraju\xc4\x87i svoja otkri\xc4\x87a, na izvjestan na\xc4\x8din je zasluga za njezino uvo\xc4\x91enje u \xc5\xa1iroku upotrebu pripala Thomasu Edisonu koji je otkupio jedan od patenata i unaprijedio konstrukciju u \xc5\xbearulju s niti od materijala s odgovaraju\xc4\x87im \xc5\xbearnim karakteristikama, dovoljno visokog vakuuma te dovoljno velikog elektri\xc4\x8dnog otpora da bi se mogao uklju\xc4\x8diti u centralni izvor elektri\xc4\x8dne energije. Edison je patentirao svoja pobolj\xc5\xa1anja i sa svojim timom je krajem 19. stolje\xc4\x87a konstruirao \xc5\xbearulju s karboniziranom bambusovom niti koja je mogla svijetliti i do 1200 sati. Tvrtka General Electric Company patentirala je 1906. godine \xc5\xbearulju sa \xc5\xbearnom niti od tungstena. Daljnji razvoj uklju\xc4\x8dio je nove materijale i nova otkri\xc4\x87a u obliku \xc5\xbearulja punjenih razli\xc4\x8ditim inertnim plinovima te op\xc4\x87enitu potragu za izvebama izvora svjetla koji bi imao \xc5\xa1to ve\xc4\x87u iskoristivost i \xc5\xa1to ve\xc4\x87i vijek trajanja.\n_START_SECTION_\nKarakteristike\n_START_PARAGRAPH_\n\xc5\xbdarulje sa \xc5\xbearnom niti izra\xc4\x91ivale su se u brojnim izvedbama i oblicima, s radnim naponima od 1,5 do 220 V, od svega nekoliko vata do tisu\xc4\x87u i vi\xc5\xa1e vata nazivne snage. Jednostavne su i jeftine, mogu koristiti i istosmjernu i izmjeni\xc4\x8dnu struju, te su kao takve dugi niz godina bile prvi izbor kao izvor svjetla u domovima, radnim mjestima, automobilima i drugdje. _NEWLINE_Elektri\xc4\x8dna \xc5\xbearulja sa \xc5\xbearnom niti predstavlja za elektri\xc4\x8dni izvor \xc4\x8disto radno optere\xc4\x87enje koje, me\xc4\x91utim, ovisi o temperaturi \xc5\xbearne niti. \xc5\xbdarulja nazivne snage 100 vata ima otpor od oko 144 oma u radu, ali samo oko 9,5 oma na sobnoj temperaturi izvan pogona. Svako uklju\xc4\x8denje na izvor napajanja predstavlja zato za \xc5\xbearulju svojevrstan \xe2\x80\x9cenergetski udar\xe2\x80\x9d jer \xc5\xbearulja u trenutku uklju\xc4\x8denja tro\xc5\xa1i oko 15 puta vi\xc5\xa1e snage u odnosu na kontinuirani rad. \xc5\xbdarulje visokog radnog napona (220 V na primjer) imaju zato ne\xc5\xa1to kra\xc4\x87i radni vijek u odnosu na \xc5\xbearulje ni\xc5\xbeeg napona (12 V na primjer) u istim radnim uvjetima.\n_START_SECTION_\nEfikasnost\n_START_PARAGRAPH_\nNiska efikasnost \xc5\xbearulje sa \xc5\xbearnom niti posljedica je specifi\xc4\x8dne raspodjele energije zra\xc4\x8denja unutar spektra zra\xc4\x8denja. Naime, \xc5\xbearne niti, na primjer od volframa, zra\xc4\x8de velikim dijelom u infracrvenom spektru kada su zagrijane na temperaturu gdje je nit jo\xc5\xa1 mehani\xc4\x8dki postojana, tj. na oko 3400 \xc2\xb0C, gdje oko 90% energije zra\xc4\x8denja odlazi na toplinu, a svega 10% je zra\xc4\x8denje unutar vidljivog spektra svjetlosti. Halogene \xc5\xbearulje sa \xc5\xbearnom niti, me\xc4\x91utim, imaju ve\xc4\x87u efikasnost te halogena \xc5\xbearulja snage 60 W daje otprilike jednaku koli\xc4\x8dinu svjetla kao obi\xc4\x8dna \xc5\xbearulja sa \xc5\xbearnom niti snage 100 W._NEWLINE_U novije vrijeme \xc5\xbearulje sa \xc5\xbearnom niti su, zbog svojeg vrlo niskog faktora iskori\xc5\xa1tenja, sve vi\xc5\xa1e zamjenjivane drugim izvorima svjetla kao \xc5\xa1to su fluorescentno svjetlo ili diode sa svjetlosnom emisijom (Light-Emitting Diode). \xc5\xa0tovi\xc5\xa1e, proizvodnja i prodaja obi\xc4\x8dnih \xc5\xbearulja sa \xc5\xbearnom niti postala je ili \xc4\x87e uskoro u nekim zemljama postati zabranjenom, a u svrhu u\xc5\xa1tede energije.'